聞故人自征戍回
作者：王建
朝代：唐

paragraphs: 昔聞著征戍，三年一還鄉。
今來不換兵，須死在戰場。
念子無氣力，徒學事戎行。
少年得生還，有同墮穹蒼。
自去報爾家，再行上高堂。
爾弟修廢櫪，爾母縫新裳。
恍恍恐不真，猶未苦承望。
每日空出城，畏渴攜壺漿。
安得縮地經，忽使在我傍。
亦知遠行勞，人悴馬玄黃。
慎莫多停留，苦我居者腸。